FI Euroopan unionin virallinen lehti C 129/6

Valitus, jonka TestBio Tech eV, European Network of Scientists for Social and Environmental Responsibility eV ja Sambucus eV, ovat tehneet 14.2.2017 unionin yleisen tuomioistuimen (viides jaosto) asiassa T-177/13, TestBio ym. v. komissio, 15.12.2016 antamasta tuomiosta

(Asia C-82/17 P)

(2017/C 129/08)

Oikeudenkäyntikieli: englanti

Asianosaiset

Valittajat: TestBio Tech eV, European Network of Scientists for Social and Environmental Responsibility eV ja Sambucus eV (edustajat: K. Smith, QC ja J. Stevenson, barrister)

Muut osapuolet: Euroopan komissio, Iso-Britannian ja Pohjois-Irlannin yhdistynyt kuningaskunta, Euroopan elintarviketurvallisuusviranomainen (EFSA), Monsanto Europe ja Monsanto Company

Vaatimukset

— Tuomion tuomiolauselman 1 ja 2 kohta on kumottava

— tuomio on tutkittava ja komission päätökset on kumottava unionin yleiselle tuomioistuimelle esitettyjen vaatimusten mukaisesti, tai toissijaisesti asia on palautettava unionin yleiselle tuomioistuimelle, jotta se tutkii asian kokonaan uudelleen. Tästä kohdasta tehtävä päätös riippuu siitä, mitkä valitusperusteet hyväksytään

— komissio on velvoitettava korvaamaan valittajien oikeudenkäyntikulut ja

— on määrättävä muista asianmukaisista toimenpiteistä.

Oikeudelliset perusteet ja pääasialliset perustelut

Valittajat vaativat unionin tuomioistuinta sivuuttamaan tai kumoamaan unionin yleisen tuomioistuimen 15.12.2016 antaman tuomion Testbiotech ym. v. komissio (T-177/13, EU:T:2016:736) (jäljempänä tuomio), joka annettiin valittajille tiedoksi 19.12.2016. Tuomiossa unionin yleinen tuomioistuin hylkäsi valittajien kanteen, jolla vaadittiin valittajille osoitettujen, lähtökohtaisesti samanlaisten komission kolmen päätöksen kumoamista. Näissä päätöksissä todettiin, että valittajien kantelut päätöksestä 2012/347 (1), jolla annettiin Monsanto Europe SA:lle sen soijaa MON 87701 x MON 89788 koskeva myyntilupa muuntogeenisistä elintarvikkeista ja rehuista annetun asetuksen N:o 1829/2003 (2) perusteella, eivät olleet perusteltuja. Näihin päätöksiin viitataan jäljempänä ilmaisulla komission päätökset.

Yhteenvetona todettakoon, että hylätessään valittajien komission päätöksistä esittämät väitteet unionin yleinen tuomioistuin on tehnyt oikeudellisen virheen:

a) jättäessään tutkimatta tietyt osat valittajien esittämistä kumoamisvaatimuksista sillä perusteella, että Århusin asetuksen (3) 10 artiklan perusteella esitetyt uudelleentarkasteluvaatimukset eivät sisältäneet kaikkia täsmällisiä yksityiskohtia tai unionin yleisessä tuomioistuimessa kanneperusteiden tueksi esitettyjä syitä ja/tai että muita menettelyllisiä vaatimuksia ei noudatettu

b) asettaessaan valtioista riippumattomille järjestöille, jotka nostivat ympäristökanteet Århusin asetuksen 10 ja 12 artiklan perusteella, vääränlaisen ja mahdottoman todistustaakan

c) jättäessään tunnustamatta, että Euroopan elintarviketurvallisuusviraston laillisten velvoitteidensa mukaisesti julkaisemat ohjeet saavat aikaan legitiimin odotuksen siitä, että niitä noudatetaan

d) todetessaan, että asetuksessa N:o 1829/2003 (ja elintarviketurvallisuusviraston ohjeissa) vaadittua kaksivaiheista turvallisuusarviointia ei ollut tarpeen noudattaa. Sen sijaan vain ensimmäinen vaihe eli geenimuunnellun viljelyn ja sen verrokkien vertailu voisi olla (ja tässä tapauksessa oli) riittävää asetuksessa N:o 1829/2003 vahvistettujen velvollisuuksien täyttämiseksi

e) viitatessaan asetukseen (EY) N:o 396/2005 (4) (torjunta-aineasetus) hylätäkseen tietyt osat valittajien väitteistä, jotka koskivat asianmukaisen tutkinnan puuttumista soijan mahdollisen myrkyllisyyden suhteen ja soijan vaikutusta koskevan valvonnan puuttumista luvan myöntämisen jälkeen.

(1) Muuntogeenistä soijaa MON 87701 × MON 89788 (MON-877Ø1-2 × MON-89788-1) sisältävien, siitä koostuvien tai siitä valmistettujen tuotteiden markkinoille saattamisen sallimisesta Euroopan parlamentin ja neuvoston asetuksen (EY) N:o 1829/2003 mukaisesti 28.6.2012 annettu komission täytäntöönpanopäätös (EUVL 2012, L 171, s. 13).

(2) Muuntogeenisistä elintarvikkeista ja rehuista 22.9.2003 annettu Euroopan parlamentin ja neuvoston asetus (EY) N:o 1829/2003 (EUVL 2003, L 268, s. 1).

(3) Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6.9.2006 annettu Euroopan parlamentin ja neuvoston asetus (EY) N:o 1367/2006 (EUVL 2006, L 264, s. 13).

(4) Torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23.2.2005 annettu Euroopan parlamentin ja neuvoston asetus (EY) N:o 396/2005 (EUVL 2005, L 70, s. 1).